Nafarroako Parlamentuko Mahaiak, 2020ko urtarrilaren 7an egindako bilkuran, erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.b) artikuluak aitortzen dien legegintza-ekimena erabiliz, eta Espainiako Konstituzioaren 87.2 artikuluaren babesan, Navarra Suma talde parlamentarioak Hauteskunde Araubide Orokorrari buruzko Lege Organikoa hein batean aldatzen duen Lege proposamena aurkeztu du (10-19/PRC-00004).

Hori horrela, Legebiltzarreko Erregelamenduko 148. eta 212. artikuluetan ezarritakoarekin bat, Eledunen Batzarrak erabakia hartu ondoren, hona ERABAKIA:

**1.** Hauteskunde Araubide Orokorrari buruzko Lege Organikoa hein batean aldatzen duen Lege proposamena izapidera onartzea eta Nafarroako Parlamentuko Aldizkari Ofizialean argitara dadin agintzea.

**2.** Lege proposamena Nafarroako Gobernuari igortzea, Erregelamenduko 148. artikuluan ezarritako ondorioetarako.

Iruñean, 2020ko urtarrilaren 7an

Lehendakaria: Unai Hualde Iglesias

Hauteskunde Araubide Orokorrari buruzko Lege Organikoa hein batean aldatzen duen Lege proposamena

ZIOEN AZALPENA

Kongresuak 2011ko urtarrilaren 30ean onetsi zuen Hauteskunde Araubide Orokorrari buruzko 8/1985 Lege Organikoaren 75. artikuluaren aldaketa. Aldaketa horrek ezartzen zuenez, “atzerrian bizi diren egoiliarren hautesle-erroldan izena emandako espainiarrek Hautesle Erroldaren Bulegoaren probintzia-ordezkaritzari zuzendutako inprimaki ofizial bidez aurkeztu beharko dute botoa emateko eskabidea”. Aldaketa horren xedea zen berme gehiago ematea Espainiatik kanpo bizi diren hautesleei; praktikan, ordea, nabarmen zaildu du boto-eskubidea baliatu ahal izatea, eta parte-hartzea asko jaistea eragin du.

**Artikulu bakarra.** Indargabetu egiten da Hauteskundeen Araubide Orokorrari buruzko ekainaren 19ko 5/1985 Lege Organikoaren 75. artikuluaren aldaketa, zeina 2011ko urtarrilaren 30eko erreforman egin baitzen (2/2011 LO).

**Azken xedapen bakarra.** Foru lege honek argitara eman eta biharamunean hartuko du indarra.